
                             Nr.24/438                                                                                                                                                                                


 R A P O R T 
asupra proiectului de Lege privind modificarea alin.(1) şi (2) ale art.1 din Ordonanţa de urgenţă a Guvernului nr.29/2000 privind sprijinul acordat producătorilor de lapte


Comisia pentru agricultură, silvicultură, industrie alimentară şi servicii specifice a fost sesizată în fond, spre dezbatere şi avizare în procedură de urgenţă, cu proiectul de Lege privind modificarea alin.(1) şi (2) ale art.1 din Ordonanţa de urgenţă a Guvernului nr.29/2000 privind sprijinul acordat producătorilor de lapte, transmis cu adresa nr.342 din 5 noiembrie 2002.


La întocmirea raportului, Comisia a avut în vedere avizul Consiliului Legislativ şi avizul Comisiei pentru buget, finanţe şi bănci. 


Proiectul de ordonanţă de urgenţă are ca obiect de reglementare modificarea alineatelor (1) şi (2) ale articolului 1 din Ordonanţa de urgenţă a Guvernului nr.29/2000 privind sprijinul acordat producătorilor de lapte, aprobată cu modificări şi completări  prin Legea nr.442/2002, în sensul măririi stimulentelor acordate producătorilor de lapte de la 1.400 la 1.800 lei, pentru fiecare litru de lapte livrat pentru prelucrare agenţilor economici specializaţi în procesare şi acordării tuturor producătorilor unui stimulent de 2.000 lei pentru fiecare litru de lapte livrat în lunile de iarnă.                                           

Proiectul de Lege privind modificarea alin.(1) şi (2) ale art.1 din Ordonanţa de urgenţă a Guvernului nr.29/2000 privind sprijinul acordat producătorilor de lapte  face parte din categoria legilor ordinare, potrivit prevederilor art. 72 din Constituţie.

La dezbaterea proiectului au participat ca invitaţi, în conformitate cu prevederile art.51 şi 52 din Regulamentul Camerei Deputaţilor: Gheorghe Predilă - secretar de stat în Ministerul Agriculturii, Alimentaţiei şi Pădurilor şi Petre Niculae  -  director  în Ministerul Agriculturii, Alimentaţiei şi Pădurilor 

La lucrările comisiei au fost prezenţi 30 de deputaţi din totalul de 32 membrii ai comisiei.

Proiectul de lege a fost respins cu 10 voturi pentru, 7 voturi împotrivă şi o abţinere, în şedinţa din 04.12.2002.


În urma dezbaterii, Comisia propune respingerea propunerii legislative pentru următoarele considerente:

· Ordonanţa de urgenţă a Guvernului nr.29/2000, aprobată prin Legea nr.42/2001, a fost modificată prin Ordonanţa de urgenţă a Guvernului nr.18/2002, aprobată prin Legea nr.442/2002, în sensul introducerii, după alin. (1) al art.1, a unui nou text prin care se adaugă un spor de 20% la stimulentul acordat pentru fiecare litru de lapte livrat în perioada de iarnă.

În acest moment posibilităţile financiare nu permit alocarea altor sume.

· Art.137 alin.(5) din Constituţia României şi art.10 alin.(2) din Legea nr.72/1996 privind finanţele publice, cu completările ulterioare prevăd ca atunci când, în cursul execuţiei bugetare, se fac propuneri de elaborarea unor acte normative a căror aplicare atrage micşorarea veniturilor sau majorarea cheltuielilor aprobate prin buget, iniţiatorii au obligaţia să prevadă şi sursele de finanţare. 




Preşedinte,





Secretar,



       
Ioan BÂLDEA 




Victor NEAGU

Întocmit: Experţi parlamentari


  Aneta Barbu

  Anton Păştinaru

